Iniciatíva WestMED je relevantná aj pre Všeobecnú rybársku komisiu pre Stredozemné more (GFCM) a jej nedávno prijatú stratégiu do roku 2030. Stratégia komisie GFCM ponúka spoločnú víziu a hlavné zásady na dosiahnutie udržateľného rybolovu a akvakultúry v stredozemskom regióne.

Pandémia COVID-19 bola pre fungovanie a riadenie iniciatívy výzvou, keďže väčšina zasadnutí sa musela konať virtuálne. Napriek tomu sa dosiahol veľký pokrok, čiastočne v dôsledku úsilia, ktoré vyvinuli spolupredsedovia iniciatívy WestMED. Iniciatíva poskytovala neustálu podporu pre projekty a návrhy projektov; úspešne vytvorila dve technické skupiny pre udržateľnú akvakultúru a ekologickú lodnú dopravu; vychádzalo sa z nej pri príslušných výzvach ENRF/ENRAF na predkladanie návrhov delegovaných na agentúru CINEA a uzavrela kľúčové partnerstvá podpísaním memoranda o porozumení s programom Interreg a so Združením stredozemských obchodných a priemyselných komôr (Association of the Mediterranean Chambers of Commerce and Industry, ASCAME).

Táto štúdia sa vykonala od októbra 2021 do apríla 2022. Zahŕňala sekundárny výskum spolu s cielenou konzultáciou, v rámci ktorej sa uskutočnili rozhovory so zainteresovanými stranami, s členmi riadiaceho výboru iniciatívy WestMED, so spolupredsedami iniciatívy WestMED a s členmi mechanizmu pomoci, čím sa zabezpečilo plné zastúpenie zainteresovaných strán, ako aj geografická rovnováha. Pred uskutočnením rozhovorov sa krajinám zapojeným do iniciatívy WestMED zaslali dotazníky, pričom odpovede sa vo veľkej miere zohľadnili v prieskumnej štúdii.

Iniciatívou WestMED sa podporili krajiny zapojené do iniciatívy pri vypracúvaní návrhov projektov, z ktorých mnohé boli úspešné pri získavaní financovania. Krajiny to vo veľkej miere ocenili.

S výhľadom do budúcnosti by v rámci mechanizmu pomoci mohol vzniknúť záujem o preskúmanie posilnenej spolupráce a dokonca aj návrhov projektov od nových partnerov alebo zdrojov financovania. Mohlo by sa to uskutočniť v kontexte programu Horizont Európa, verejno-verejného partnerstva EÚ v oblasti udržateľnej modrej ekonomiky a misie EÚ „Obnoviť naše vody a oceány“, najmä v súvislosti s projektom Mediterranean Lighthouse (Maják Stredozemia) v horizonte do roku 2030, ktorý sa zameriava na prevenciu a odstránenie znečistenia, ako aj ochranu a obnovu morskej biodiverzity a klimatickú neutralitu a obehovosť modrej ekonomiky a tým sa aj uľahčuje záväzok príslušných zainteresovaných strán plniť ciele misie.

Na podporu partnerstiev medzi iniciatívou WestMED a príslušnými regionálnymi združeniami sa medzi mechanizmom pomoci a združením ASCAME v roku 2021 podpísalo memorandum o porozumení. Cieľom memoranda o porozumení je vytvoriť spoľahlivý rámec spolupráce na podporu modrej ekonomiky, zaistenie bezpečnejšieho námorného priestoru a zlepšenie riadenia námorných záležitostí v regióne. Niektoré z plánovaných opatrení zahŕňajú spoločné iniciatívy a podporuje sa nimi dialóg a spolupráca. Spoluprácou so združením ASCAME sa posilnia prepojenia iniciatívy so súkromným sektorom, čo povedie k intenzívnejšiemu sprostredkovaniu kontaktov a činnostiam na podporu projektov. Memorandom o porozumení sa okrem toho uľahčuje prenos poznatkov medzi príslušnými súkromno-verejnými aktérmi.

V roku 2022 Komisia uverejnila nový usmerňovací dokument o synergiách medzi programom Horizont Európa a programami Európskeho fondu regionálneho rozvoja.

V súčasnosti existuje možnosť kumulatívneho financovania, t. j. operácia/projekt môže získať podporu z viac ako jedného fondu, programu alebo nástroja na tú istú nákladovú položku alebo výdavky, čo umožňuje získať financovanie až do výšky 100 %.

S výhľadom do budúcnosti bude iniciatíva WestMED spolupracovať s nedávno spustenou koordinačnou a podpornou akciou BlueMissionMed financovanou v rámci misie „Obnoviť naše oceány a vody do roku 2030“.

3.2.Oblasti, v ktorých možno zvážiť zlepšenie

Hoci je pridaná hodnota, ktorú preukázala iniciatíva WestMED, jasná, existuje priestor na zlepšenie v týchto oblastiach.

3.2.1.Zvyšovanie informovanosti a väčšie zviditeľnenie

Súčasná komunikačná stratégia je mierne zastaraná. Je potrebné lepšie používať logo na účely zviditeľnenia, aby sa lepšie prezentovala práca, pokrok a úspech iniciatívy.

Riešenie: zlepšiť komunikačnú stratégiu a lepšie využívať logo iniciatívy WestMED ako značku.

Prispôsobená komunikačná stratégia by pomohla zviditeľniť iniciatívu WestMED. Činnosti a pokrok by boli jasnejšie a dostupnejšie pre verejnosť. Táto komunikačná stratégia by sa mohla vypracovať na základe spolupráce s delegáciami EÚ v krajinách mimo EÚ so sídlom v Stredozemí. Tým by sa zväčšila viditeľnosť a mohli by sa prilákať nové investície a vytvoriť väčší pákový efekt, pokiaľ ide o projekty a granty na ich rozvoj.

Účinnejšie presadzovanie značky by pomohlo na preukázanie schválenia zúčastnenými stranami, zvýšenie atraktivity projektov so značkou; nájdenie partnerov do projektu; pomoc projektom so značkou pri získavaní podpory od vlád a zainteresovaných strán v celom regióne a uľahčenie prístupu k možnostiam financovania. V súvislosti s iniciatívou WestMED by mala existovať snaha o napodobnenie práce, ktorá sa vykonala pri úspešnej kampani na presadzovanie značky Únie pre Stredozemie.

Nový mechanizmus pomoci by mal pomôcť vytvoriť zlepšenú komunikačnú stratégiu. Podľa svojho mandátu je konzorcium, ktoré je zodpovedné za mechanizmus pomoci, povinné predložiť komunikačnú stratégiu a akčný plán na jej vykonávanie, ktoré sa budú revidovať každých šesť mesiacov.

Novým mechanizmom pomoci sa môže takisto podporiť zavedenie používania loga ako značky. To bude kľúčové pri vymedzení štandardného presadzovania značky v prípade projektov a spoločných iniciatív podporovaných iniciatívou WestMED, pretože im umožní uviesť schválenie iniciatívou WestMED pri žiadaní o financovanie. Jasnými usmerneniami o používaní a použiteľnosti loga sa zabezpečí, aby ho všetky členské štáty používali konzistentne. Komisia môže tento proces uľahčiť poskytovaním poznatkov o štandardizovaných usmerneniach.

3.2.2.Zdokonaľovanie metriky a ukazovateľov výkonnosti

Zdokonalením súčasnej metriky a ukazovateľov výkonnosti sa zlepší presnosť pri meraní úspešnosti a rozsahu opatrení vykonávaných v rámci iniciatívy WestMED.

Okrem opatrení, ktoré sa týkajú rozvoja politiky a príspevku iniciatívy WestMED, jednotlivé opatrenia zodpovedajúce každej z desiatich priorít iniciatívy nie sú spojené s konkrétnymi cieľmi stanovenými v súčasnom akčnom rámci.

Mnohé z uvedených cieľov sú príliš všeobecné na to, aby sa pripisovali len činnostiam iniciatívy. Ciele majú predovšetkým kvantitatívny charakter, ale mnohé z doterajších úspechov iniciatívy nie sú ľahko merateľné.

Riešenie: preformulovať a prijať alternatívne ukazovatele výkonnosti na monitorovanie vykonávania.

Revidovaný rámec by mal zahŕňať kvalitatívne, ako aj kvantitatívne ukazovatele. Mali by byť relevantné, komplexné a ľahko monitorovateľné a malo by byť jednoduché podávať o nich správy. Začlenením príslušných aspektov do konkrétnych ukazovateľov sa zabezpečí, že sa zmeny priorít budú dať ľahko sledovať na všetkých úrovniach riadenia a vykonávania. Zabezpečí sa tým aj ľahké začlenenie všetkých nových priorít do procesov podávania správ a monitorovania.

V mandáte pre nový mechanizmus pomoci sa uvádza, že by sa v rámci neho mali vypracovať kritériá a ukazovatele na monitorovanie a meranie činností rôznych stratégií pre morské oblasti a všetkých súvisiacich výsledkov. Uľahčí sa tým riešenie otázky týkajúcej sa iniciatívy WestMED a jej akčného rámca a plánu opatrení.

3.2.3.Opätovné potvrdenie a zefektívnenie priorít